12.1.2022
EL
Επίσημη Εφημερίδα της Ευρωπαϊκής Ένωσης
C 15/95 Τετάρτη 19 Μαΐου 2021
εργαλειοποίηση του συστήματος δικαιοσύνης, τις παράνομες κρατήσεις, την παρενόχληση και τις αβάσιμες ποινικές έρευνες σε βάρος δημοσιογράφων που κάνουν αναφορά για ανησυχίες όσον αφορά τη διαχείριση της πανδημίας από την Τουρκία· σημειώνει ότι η πανδημία COVID-19 αύξησε ταχέως τα ποσοστά ανεργίας και φτώχειας στην Τουρκία·
64. τονίζει ότι ο εκσυγχρονισμός της τελωνειακής ένωσης θα ήταν επωφελής και για τα δύο μέρη και θα διατηρούσε την Τουρκία οικονομικά και κανονιστικά συνδεδεμένη με την ΕΕ, πέραν της δημιουργίας μιας ανανεωμένης ευκαιρίας για θετικό διάλογο και συνεργασία, παρέχοντας ένα καλύτερο ρυθμιστικό πλαίσιο για τις επενδύσεις της ΕΕ στην Τουρκία, συμπεριλαμβανομένου ενός μηχανισμού επίλυσης διαφορών, ενώ θα αποτελούσε και καταλύτη για τη δημιουργία περισσότερων θέσεων απασχόλησης τόσο στην ΕΕ όσο και στην Τουρκία, καθώς και για έργα συνεργασίας σχετικά με την Ευρωπαϊκή Πράσινη Συμφωνία· τονίζει ότι, υπό τις παρούσες συνθήκες — συμπεριλαμβανομένου του αυξανόμενου καταλόγου των αποκλίσεων της Τουρκίας από τις τρέχουσες υποχρεώσεις της, του γεγονότος ότι η ΕΕ και η Τουρκία βρίσκονται επί του παρόντος σε διαμάχη ενώπιον του Παγκόσμιου Οργανισμού Εμπορίου ή των απαράδεκτων εκκλήσεων για μποϊκοτάζ σε κράτη μέλη της ΕΕ — φαίνεται ότι ένας εκσυγχρονισμός της τελωνειακής ένωσης θα ήταν ιδιαίτερα δύσκολος, αλλά πιστεύει ότι θα πρέπει να παραμείνει ανοικτή μια πόρτα για να διευκολυνθούν οι εποικοδομητικές προσπάθειες και ο ανανεωμένος διάλογος για όλα τα εκκρεμή ζητήματα και να διερευνηθούν οι προϋποθέσεις για έναν εκσυγχρονισμό της τελωνειακής ένωσης· επαναλαμβάνει ότι ο εκσυγχρονισμός αυτός θα πρέπει να βασίζεται σε αυστηρές προϋποθέσεις που σχετίζονται με τα ανθρώπινα δικαιώματα και τις θεμελιώδεις ελευθερίες, όπως ορίζουν τα κριτήρια της Κοπεγχάγης για τις σχέσεις καλής γειτονίας με την ΕΕ και όλα τα κράτη μέλη της, καθώς και στην εφαρμογή τους χωρίς διακρίσεις· υπενθυμίζει ότι το πλήρες δυναμικό της σημερινής τελωνειακής ένωσης δεν θα επιτευχθεί έως ότου η Τουρκία εφαρμόσει στο ακέραιο το Πρόσθετο Πρωτόκολλο, που επεκτείνει τη Συμφωνία της Άγκυρας σε όλα τα κράτη μέλη χωρίς επιφυλάξεις και με τρόπο που δεν θα δημιουργεί διακρίσεις, έναντι όλων των κρατών μελών και έως ότου επιλυθούν οι υφιστάμενες εμπορικές διαφορές·
65.
εξακολουθεί να υποστηρίζει τη διαδικασία ελευθέρωσης των θεωρήσεων, μόλις εκπληρωθούν οι προϋποθέσεις που έχουν τεθεί· επισημαίνει ότι η ελευθέρωση θεωρήσεων θα αποτελούσε σημαντικό βήμα προς τη διευκόλυνση των διαπροσωπικών επαφών και επισημαίνει ότι αυτό έχει μεγάλη σημασία, ιδιαίτερα για τους φοιτητές, τους πανεπιστημιακούς, τους εκπροσώπους επιχειρήσεων και τα πρόσωπα που έχουν οικογενειακούς δεσμούς στα κράτη μέλη της ΕΕ· χαιρετίζει την προεδρική εγκύκλιο του Μαΐου 2019 που ζητεί την επιτάχυνση των ενεργειών, αλλά τονίζει ότι υπήρξε ελάχιστη πραγματική πρόοδος όσον αφορά τα έξι εκκρεμή κριτήρια αναφοράς που εξακολουθεί να πρέπει να εκπληρώσει η Τουρκία· ζητεί από την κυβέρνηση της Τουρκίας να συμμορφωθεί πλήρως με αυτά τα κριτήρια αναφοράς χωρίς διακρίσεις, μεταξύ άλλων όσον αφορά όλα τα κράτη μέλη της ΕΕ, και να εστιάσει ιδίως στον αντιτρομοκρατικό νόμο και στον νόμο για την προστασία των δεδομένων·
66.
επισημαίνει ότι είναι σημαντικό, η Τουρκία, η ΕΕ και τα κράτη μέλη της να διατηρούν εντατικό διάλογο και συνεργασία σε θέματα εξωτερικής πολιτικής και ασφάλειας· αναγνωρίζει ότι, όπως και κάθε κυρίαρχη χώρα, η Τουρκία έχει το δικαίωμα να ακολουθήσει τη δική της εξωτερική πολιτική σύμφωνα με τα συμφέροντα και τους στόχους της· πιστεύει, ωστόσο, ότι, ως υποψήφια προς ένταξη στην ΕΕ χώρα, η Τουρκία θα πρέπει να στοχεύει στην ολοένα και μεγαλύτερη ευθυγράμμιση της εξωτερικής πολιτικής της με αυτήν της ΕΕ στο πλαίσιο της κοινής εξωτερικής πολιτικής και πολιτικής ασφαλείας (ΚΕΠΠΑ)· εκφράζει τη βαθιά λύπη του διότι, αντιθέτως, η Τουρκία αποφάσισε να ενεργεί μονομερώς και να συγκρούεται διαρκώς με τις προτεραιότητες της ΕΕ σε ένα ευρύ φάσμα εξωτερικών υποθέσεων και ότι, ως αποτέλεσμα, το ποσοστό ευθυγράμμισης της Τουρκίας με την ΚΕΠΠΑ έχει μειωθεί επί του παρόντος μόλις στο 14 %· ενθαρρύνει την Τουρκία να επιδιώξει τη στενή συνεργασία και την περαιτέρω ευθυγράμμιση με την ΕΕ σε θέματα εξωτερικής πολιτικής, άμυνας και ασφάλειας, συμπεριλαμβανομένης της συνεργασίας για την καταπολέμηση της τρομοκρατίας· υπενθυμίζει ότι η Τουρκία είναι παλαιό μέλος της συμμαχίας του ΝΑΤΟ και βρίσκεται σε κομβική γεωστρατηγική θέση για τη διατήρηση της περιφερειακής ασφάλειας και την ενδυνάμωση της ευρωπαϊκής ασφάλειας· τονίζει ότι, ως σύμμαχος του ΝΑΤΟ, η Τουρκία θα πρέπει να ενθαρρυνθεί να ενεργεί βάσει του Συμφώνου του ΝΑΤΟ, το οποίο ορίζει ότι τα μέλη θα πρέπει να απέχουν στις διεθνείς σχέσεις τους από την απειλή ή τη χρήση βίας με οποιονδήποτε τρόπο ο οποίος είναι ασυμβίβαστος με τους σκοπούς των Ηνωμένων Εθνών· σημειώνει, περαιτέρω, ότι τα κράτη μέλη της ΕΕ και η Τουρκία συνεχίζουν να συνεργάζονται σε θέματα (στρατιωτικής) στρατηγικής σημασίας στο πλαίσιο του ΝΑΤΟ· υπενθυμίζει επίσης ότι η ΕΕ και το ΝΑΤΟ παραμένουν οι πλέον αξιόπιστοι μακροχρόνιοι εταίροι της Τουρκίας στο πλαίσιο της διεθνούς συνεργασίας σε θέματα ασφάλειας, και καλεί την Τουρκία να διατηρήσει την πολιτική συνοχή στους τομείς της εξωτερικής πολιτικής και της πολιτικής για την ασφάλεια δεδομένου του ρόλου της ως μέλους του ΝΑΤΟ και ως υποψήφιας προς ένταξη στην ΕΕ χώρας και να ανανεώσει πλήρως τη δέσμευσή της στο ΝΑΤΟ που αποτελεί τη μοναδική άγκυρά ασφαλείας της· ζητεί τη διεξαγωγή διατλαντικού διαλόγου για τις σχέσεις με την Τουρκία με τη νέα κυβέρνηση των ΗΠΑ, με σκοπό την υιοθέτηση μιας κοινής πολιτικής έναντι της Τουρκίας και από κοινού με αυτήν, η οποία θα αποσκοπεί στην ενίσχυση της συνεργασίας και της σύγκλισης όσον αφορά τις αξίες και τα συμφέροντα·
67. τονίζει ότι, όποιες κι αν είναι οι αξιώσεις της Τουρκίας, θα πρέπει να τις υπερασπίζεται μέσω της διπλωματίας και του διαλόγου που βασίζεται στο διεθνές δίκαιο και ότι οποιαδήποτε απόπειρα άσκησης πίεσης σε άλλες χώρες μέσω της χρήσης βίας, απειλών ή εχθρικής και προσβλητικής ρητορικής, ιδιαίτερα προς την ΕΕ και τα κράτη μέλη της, είναι απαράδεκτη και απρεπής για μια υποψήφια προς ένταξη στην ΕΕ χώρα· καλεί, στο πλαίσιο αυτό, την Επιτροπή και τον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας (ΑΠ/ΥΕ) να λάβουν σταθερή στάση έναντι οποιασδήποτε καταχρηστικής γλωσσικής διατύπωσης κατά της ΕΕ και των κρατών μελών της, στην οποία προβαίνουν εκπρόσωποι της τουρκικής κυβέρνησης·